De flere tusinde biler, der dagligt benytter sig af Sebbersund dæmningen, kan glæde sig til at slippe for at køre en omvej. Tidsplanen med vejarbejdet ser ud til at holde stik, og Aalborg Kommunes vejchef, Henrik Jess Jensen, forventer at broen er åben igen på tirsdag. I sidste uge brød dæmningen delvist sammen, og vejbanen blev undermineret. Broen blev straks spærret, og vejarbejdet har stået på lige siden. Årsagen til undermineringen skal findes i det sandmateriale, der er omkring begge sider af dæmningen. Det var vandret ud i Limfjorden - men hullet er nu fyldt, og denne gang med beton. I øjeblikket arbejdes der på at støbe en betonplade, der støtter broen. Når det er tørt på mandag, mangler entreprenørerne bare at asfaltere vejbanen.
Arbejdet med at stabilisere broen er i fuld gang. Hvis vejret holder, er den åben på tirsdag som planlagt.